**IUBIRE COSMOGONICĂ**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubire cosmogonică

Luna am pornit de-a dura

S-o aduc la tine-n cale,

Şi-nvelită în petale

Ţi-o voi dărui acuma.

Salbă ţi-am făcut din stele,

Ca sclipirile din astre

Să-ţi şoptească-n nopţi albastre

Multe jurăminte grele.

O cunună împletită

Eu ţi-am pregătit din raze,

Petrecute prin topaze

Şi prin frunze de răchită.

Cât se-ntinde orizontul,

Ţi l-am tors în roşii fire

Şi-mpletindu-l cu iubire,

Rochie ţi-am croit cu totul.

Am cules şi o cometă

Sus, în spaţii siderale,

Şi-am adus-o la picioare

Ca să-ţi fie amuletă.

Trei meteoriţi, pe dată

I-am oprit din zborul lor,

Să-ţi vorbească despre dor

Şi de dragostea mea toată.

Iar în plus de-aceste daruri

Ce cu drag le-am pregătit,

Mă voi face-un satelit,

La planeta mea cu haruri.